ലീലാമ്മയുടെ കൈയിലുണ്ട് ഇന്ത്യയുടെ വാര്ത്തകള് അബ്ദുല്ല ഇരിട്ടി ഇരിട്ടി: പത്രവാര്ത്തകളും പ്രധാനസംഭവങ്ങളെ കുറിച്ചുള്ള വിവരങ്ങളും നിധിപോലെ കാത്തുസൂക്ഷിക്കുകയാണ് ഇരിട്ടി പേരട്ടയിലെ കളരിക്കല് ലീലാമ്മ എന്ന വീട്ടമ്മ. 1947 ആഗസ്റ്റ് 15ന് ഇന്ത്യക്ക് സ്വാതന്ത്യം ലഭിച്ച വാര്ത്ത ഉള്പ്പെടുന്ന ദിനപത്രം മുതല് ഇന്നുവരെയുള്ള എല്ലാ പ്രധാന സംഭവങ്ങളുമടങ്ങിയ പത്രങ്ങളും ഈ വീട്ടമ്മയുടെ ശേഖരത്തിലുണ്ട്. ഇ.എം.എസ് വിടവാങ്ങി, മദര് തെരേസ അന്തരിച്ചു, ഡയാനയും കാമുകനും കാറപകടത്തില് മരിച്ചു, മൊറാര്ജി അന്തരിച്ചു, കാറപകടത്തില് മോനിഷ മരിച്ചു, രാജീവ്ഗാന്ധി കൊല്ലപ്പെട്ടു, നസീറിന് അശ്രുപൂജ, വിമാനം തകര്ന്ന് സഞ്ജയ് മരിച്ചു, ജോണ്പോള് മാര്പാപ്പ കാലം ചെയ്തു, ടെസ്റ്റ് ട്യൂബ് ശിശു പിറന്നു, മനുഷ്യന് ചന്ദ്രനില്, അമേരിക്കന് പ്രസിഡന്റ് കെന്നഡി വെടിയേറ്റ് മരിച്ചു തുടങ്ങിയ തലക്കെട്ടുകള് അതില് ചിലതുമാത്രം. കുട്ടിക്കാലം മുതലേ ലീലാമ്മക്ക് വായനയോട് വലിയ താല്പര്യമായിരുന്നു. അന്നുമുതല് തന്നെ കിട്ടുന്ന പത്രങ്ങളെല്ലാം സൂക്ഷിച്ചുവെക്കുന്ന സ്വഭാവക്കാരിയാണ്. കോട്ടയം പാലായിലെ ഉരളികുന്നത്തുനിന്നും 1970കളില് മലബാറിലേക്ക് വരുമ്ബോള് ഈ പത്രക്കെട്ടുകളും ഒപ്പം കൊണ്ടുവന്നു. കൂടാതെ പത്രങ്ങളുടെ ചരമ പേജുകള് പ്രത്യേക ആല്ബങ്ങളാക്കി സൂക്ഷിക്കുകയും ചെയ്തിട്ടുണ്ട്. ഇത്തരത്തില് നാല് ആല്ബങ്ങള് തന്നെയുണ്ട് ലീലാമ്മയുടെ കൈയില്. പത്രശേഖരണത്തിന് പിന്തുണയുമായി ഭര്ത്താവ് തോമസും കൂടെയുണ്ട്. താങ്ങായി അഞ്ചുമക്കളും. പൊന്നുപോലെ കൊണ്ടുനടന്ന പത്രക്കെട്ടുകള് തലമുറകളായി കൈമാറിപ്പോരാനാണ് ലീലാമ്മക്ക് ഇഷ്ടം. പുതുതലമുറക്ക് അറിവുകളുടെ ശേഖരമൊരുക്കി മാതൃക കൂടിയാവുകയാണ് ലീലാമ്മ.